Diari Oficial de la Generalitat Valenciana


Sumari del DOGV 9820, del 03-04-2024 (2024/2280)

RESOLUCIÓ d'1 de desembre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de central solar fotovoltaica El Lobo, polígon 2, parcel·les 5, 6, 18, 20, 189, 23, 176, 186, 156, 131, 195, 29, 16 i 17, del terme municipal de Monforte del Cid. Expedient: (1417939) 032/2020/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9820

Data del DOGV
:   03-04-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/2280


Data del document
:   01-12-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ d'1 de desembre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de central solar fotovoltaica El Lobo, polígon 2, parcel·les 5, 6, 18, 20, 189, 23, 176, 186, 156, 131, 195, 29, 16 i 17, del terme municipal de Monforte del Cid. Expedient: (1417939) 032/2020/AIA. [2024/2280]  
  
«Informe d'impacte ambiental  
Expedient: (1417939) 032/2020/AIA.  
Títol: Central solar fotovoltaica El Lobo.  
Titular: Jarandilla Solar, SL.  
Òrgan substantiu: Servei Territorial d'Indústria, Energia i Mines Alacant.  
Ref. òrgan substantiu: ATALFE/2021/36.  
Localització: polígon 2, parcel·les 5, 6, 18, 20, 189, 23, 176, 186, 156, 131, 195, 29, 16 i 17, del terme municipal de Monforte del Cid.  
Antecedents i tramitació administrativa  
Amb data 11.06.2020, va tindre entrada en el Servei d'Avaluació d'Impacte Ambiental (d'ara en avant, òrgan ambiental), la sol·licitud d'avaluació d'impacte ambiental simplificada, tramesa pel Servei Territorial d'Indústria i Energia d'Alacant (d'ara en avant, òrgan substantiu), del projecte d'una planta solar fotovoltaica promoguda per Jarandilla Solar, SL, ubicada en el polígon 2, parcel·les 5, 6, 18, 20, 189, 23, 176,186, 156, 131, 195, 29, 16 i 17, del terme municipal de Monforte del Cid, del seu expedient ATREGI/2019/74/03, en què s'adjuntava la documentació següent:  
- Projecte tècnic.  
- Sol·licitud d'avaluació d'impacte ambiental simplificada.  
- Estudi d'impacte ambiental i cartografia.  
- Estudi hidrològic i d'inundabilitat.  
- Estudi d'integració paisatgística.  
Amb data 29.04.2022, l'òrgan substantiu emet ofici en el qual fa constar que el promotor desistix de l'expedient ATREGI/2019/74/03 per a continuar amb la sol·licitud i tramitació de l'expedient ATALFE/2021/36, segons la disposició primera del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (d'ara en avant, el Dl 14/2020).  
Amb data 06.05.2022, té entrada en este òrgan ambiental, sol·licitud de determinació d'afeccions ambientals del projecte de central fotovoltaica promogut per Jarandilla Solar, SL, al terme municipal de Monforte del Cid (Alacant), en considerar que el projecte complix els requisits de l'epígraf 1 de l'article 19. bis del DL.  
Amb data 22.09.2022, este òrgan ambiental notifica a l'òrgan substantiu i al promotor, l'informe de determinació d'afeccions que considera que el projecte quedaria inclòs en l'annex II de la Llei 21/2013, de 9 de desembre, d'avaluació ambiental (d'ara en avant, LEA) i, per tant, s'ha de continuar amb el procediment d'avaluació ambiental simplificada. El promotor accedix a la notificació el dia 23.09.2022.  
  
Amb data 23.01.2023, el promotor presenta al·legacions (recurs d'alçada) a l'informe de determinació d'afeccions. Amb data 14.04.2023, el secretari autonòmic d'Emergència Climàtica i Transició Ecològica, emet contestació al recurs d'alçada. Amb data 19.04.2023 es notifica al promotor i este hi accedix.  
El projecte, de conformitat amb la LEA, està subjecte a avaluació d'impacte ambiental simplificada, seguint el que s'estableix en títol II capítol II secció 2a, de la LEA.  
D'acord amb el que s'estableix en l'article 46 de la LEA, l'òrgan ambiental va consultar, amb data 08.02.2023, les administracions públiques afectades que es detallen a continuació:  
- Direcció General de Cultura i Patrimoni.  
- Subdirecció General del Medi Natural i Avaluació Ambiental (d'ara en avant, SDGMN).  
- Ajuntament de Monforte del Cid.  
- Direcció General d'Ordenació de Política Territorial i Paisatge.  
L'expedient, de conformitat amb el que es preveu en l'article 46 de la LEA i en els articles 23, 24 i 25 del Decret llei 14/2020, de 7 d'agost, conté els informes de les consultes a les administracions públiques indicades en el paràgraf anterior. Es reben en este òrgan ambiental els informes següents:  
Amb data 19.10.2022, la Direcció General de Cultura i Patrimoni, emet informe favorable.  
Amb data 15.02.2023, l'SDGMN emet informe referenciat a l'informe emés amb data 10.01.2022, amb sentit favorable i condicionat a la no implantació de la PSF en les parcel·les forestals: núm. 5, recintes a) i d); núm. 6 recintes a), f), g) i p); núm. 185; núm. 186 recinte f); núm. 176 recinte a); núm. 195, totes estes del polígon 2 del terme municipal de Monforte del Cid. Així mateix, condiciona al compliment de la resta de recomanacions i mesures correctores indicades en este.  
  
Amb data 14.03.2023, l'Ajuntament de Monforte del Cid emet un informe desfavorable.  
Amb data 26.04.2023, l'òrgan substantiu tramet els informes evacuats pel SIVP (Servei d'Infraestructura Verda i Paisatge) i per l'SGT (Servei de Gestió Territorial). Pel que fa a l'informe de l'SGT: l'estudi d'inundabilitat es considera desfavorable, per la qual cosa es conclou que la instal·lació de la PSF El Lobo i la seua línia d'evacuació, en les parcel·les objecte d'estudi, es considera no viable, i s'emplaça el promotor perquè justifique els aspectes determinats en eixe informe, els quals seran objecte de la tramesa d'un nou pronunciament per part d'eixe òrgan administratiu. Quant a l'informe del SIVP, l'emissió d'informe favorable en matèria d'infraestructura verda i paisatge que viabilitze l'actuació pretesa des del punt de vista de la seua afecció al paisatge requerirà l'esmena dels requeriments exposats en eixe informe.  
  
Amb data 23.10.2023, este òrgan ambiental notifica, tant a l'òrgan substantiu com al promotor, l'audiència a l'interessat per a la resolució d'acabament, accedint-hi el dia 23.10.2023. No s'han rebut al·legacions.  
  
Atenent el criteri de l'Advocacia General de la Generalitat (ref. C/I/10142/2023 23873, de 27.10.2023), es continua amb el tràmit d'avaluació d'impacte ambiental, i la present resolució determina, només a efectes ambientals, la conveniència de realitzar l'actuació i les condicions en què ha de realitzar-se, sense que calga conéixer qüestions urbanístiques (incloses les relatives a l'atribució d'ús i aprofitament en sòl no urbanitzable) dirigides a l'òrgan substantiu.  
Criteris ambientals  
Per a l'emissió d'este informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'esta.  
Característiques del projecte  
El projecte té com a objecte la construcció i posada en funcionament d'una central fotovoltaica, d'ara en avant PSF, que comptarà amb una superfície total de 76,03 ha i un perímetre de tanca de 13.463 m, amb una potència pic de 49,9 MWp.  
La connexió amb la xarxa de distribució s'efectuarà en la subestació ST Petrer, d'i-DE Redes Eléctricas Inteligentes, SAU, per mitjà d'una subestació pròpia de nova construcció (subestació elèctrica El Lobo 66/30 kV), que s'ubicarà en la mateixa finca d'actuació de la PSF; i una línia d'alta tensió (LA/SAT) a 66 kV de nova construcció de 7.855 metres, dels quals 7.739 m seran aeris i 116 m subterranis, i que connectarà amb el punt de connexió a la xarxa en la SET Petrer, i travessarà els termes municipals de Monforte del Cid, Novelda i Petrer, mitjançant la instal·lació de 43 suports.  
L'estructura de suport dels panells és de tipus seguidor solar a un eix, composta d'una fila amb dos mòduls verticals, fins a arribar a un total de 28 mòduls i uns 16,5 metres de longitud. La separació entre files de seguidors serà de 9,8 m. Es preveu l'execució d'una edificació SET de 85,5 m² destinada a sala de control i magatzem.  
Per a l'execució del projecte es preveu l'adequació prèvia del terreny, consistent en el desbrossament i la neteja del terreny deixant una superfície apta per als treballs posteriors: tanca perimetral cinegètica, adequació dels vials interiors per a la connexió entre zones de la instal·lació, implantació d'un sistema de drenatge per a l'evacuació d'aigües pluvials, obertura de rases subterrànies per a les línies elèctriques i fonamentació dels equips electromecànics i suports.  
Ubicació del projecte  
La PSF i infraestructures d'evacuació es localitzen a la província d'Alacant, als termes municipals de Monforte del Cid, Novelda i Petrer, als paratges del Pocico de la Beata, la Casa Gostera, la Leuda Alta, molló carretera, el Palau i la Lloma dels Pobres.  
Els elements de la PSF s'ubicaran sobre unes parcel·les situades al nord de Monforte del Cid, i seran accessibles des de la CV-820, a través de la pedania de Pozoblanco, a uns 7 km al nord del municipi de Monforte del Cid. L'accés principal serà pel camí de la Gaveta.  
Les parcel·les cadastrals vinculades a la PSF són les següents:  
  
Polígon Parcel·la Referència cadastral Superfície (ha)  
2 5 22201N542143649883\*LY 49,4502  
2 6 51545T964608598635RU 60,0749  
2 18 54584Z517169783705\*LR 0,4512  
2 20 07831V065472604043\*LK 5,3373  
2 189 99027Y090037102353\*LZ 4,8233  
2 23 65497B608203399400\*LX 2,1061  
2 176 41526D729462822782\*LM 43,8705  
2 186 23641O757269195360\*LJ 8,834  
2 156 01782K537768254849\*LS 6,4839  
2 195 23974V029101103272\*LW 2,0576  
2 29 69800Z932646291787LN. 4,9389  
2 185 39511O902653582905FM 1,8119  
2 16 11557I009997059461SJ 2,1136  
2 17 71133C276231873112\*LK 0,4497  
Àrea total vinculada (segons es determina en l'annex III del DL) 192,8031  
  
  
  
Les parcel·les cadastrals travessades pel traçat de la línia elèctrica són les següents:  
Característiques del potencial impacte  
Per a la localització de les instal·lacions de producció, s'analitzen tres alternatives d'emplaçament més l'alternativa zero. L'alternativa 1 és descartada després del contacte amb els propietaris de les finques cadastrals afectades. L'alternativa 2 ha sigut descartada ja que afecta sòl no urbanitzable d'especial protecció ecologicopaisatgística. L'alternativa 3 triada és un reajustament de l'alternativa 2, pel que fa a l'emplaçament. En esta alternativa 3, s'ha restringit la implantació als terrenys agrícoles. No obstant això, s'ocupen parcialment algunes zones amb presència de vegetació natural i classificades per PATFOR.  
La PSF no es localitza en superfície integrant de la Xarxa Natura 2000, ni espais naturals protegits. No resulten afectats, així mateix, hàbitats protegits. No obstant això, pels voltants de la PSF i infraestructures d'evacuació, està delimitada la ZEPA ES0000458 Maigmó i Serres de la Foia de Castalla, que està a una distància d'uns 500 m del punt més pròxim del tram final de la LAAT 66 kV. Incorpora les mesures de disseny previstes en el Reial decret 1432/2008, de 29 d'agost, per la qual cosa no es preveu afecció rellevant sobre l'avifauna.  
  
En relació amb la línia d'evacuació, esta va per sòl forestal, i no hi ha afecció a forests d'utilitat pública gestionats per la GVA.  
  
L'informe de l'Ajuntament de Monforte manifesta la seua oposició al fet que la línia transcórrega aèria, i sol·licita que es modifique i es projecte soterrada.  
El traçat aeri de línia d'evacuació va al costat de camins existents, sense compartir línies ja existents, de manera que s'obriria un nou corredor. S'observa que al costat del traçat aeri hi ha un corredor conformat per la infraestructura viària A-31, i tota la línia plantejada queda fora d'eixe traçat.  
La instal·lació de producció està situada íntegrament en zones de sensibilitat baixa segons la zonificació ambiental per a la implantació d'energies renovables del MITECO. La implantació PSF es realitzaria sobre sòls de baixa i moderada capacitat agrològica, d'acord amb la cartografia de l'Institut Cartogràfic Valencià (ICV).  
Les parcel·les destinades a la implantació de la planta solar fotovoltaica no estan afectades per cap corredor territorial fluvial, i se situen a poc més de 4 km del llit del corredor territorial fluvial més pròxim (riu Vinalopó). Respecte a altres llits de barrancs i rambles, es considera que hi ha afecció, en quedar part de l'actuació dins de la zona de flux preferent.  
Es classifica l'àmbit d'aplicació quant a recàrrega d'aqüífers com a zona a millorar i àrees amb escàs interés pel que fa a la recàrrega d'aqüífers. La totalitat de la superfície de la planta solar on s'implantaria la PSF es troba sobre sòls de permeabilitat baixa i molt alta.  
  
Parts de les parcel·les ocupades per la PSF, es troben sobre terrenys amb pendents superiors al 25 %.  
Consultades les quadrícules 1 x 1 del Banc de Dades de Biodiversitat de la GVA, en la zona en què es projecta la línia d'evacuació no consten esments a espècies prioritàries. A uns 4.500 m de la línia d'evacuació es localitza un niu d'àguila real (Aquila chrysaetos), per la qual cosa és probable una pèrdua d'hàbitat d'alimentació d'esta i d'altres espècies de rapinyaires.  
Consultada la cartografia de la ICV (escala 1:50.000) s'observa que, en l'àmbit del projecte es troba l'hàbitat protegit de l'annex IV del Decret 70/2009, de 22 de maig, 1520 \*Vegetació gipsícola ibèrica Gypsophiletalia, també hi ha la possibilitat de presència en la zona de l'hàbitat d'interés comunitari 6220 Zones subestèpiques de gramínies i anuals del Thero-Brachypodietea, que presenta una àmplia representativitat a la Comunitat Valenciana.  
Consultades les bases documentals (entre altres, cartografia ICV i cartografia del Servei de Patrimoni Cultural Valencià) no s'han identificat en l'àmbit afectat per l'actuació i el seu entorn més pròxim (200 m) elements del patrimoni cultural inventariats. Tal com es recull en l'informe de la DG de Cultura i Patrimoni no hi ha afeccions al patrimoni arqueològic, arquitectònic i paleontològic, s'identifiquen una sèrie d'elements d'interés etnològic sobre els quals s'aplicaran una sèrie de mesures correctores com l'abalisament i el seguiment extensiu dels treballs a realitzar juntament amb estos.  
Quant a altres elements, espais, servicis i instal·lacions públiques afectats per la PSF i infraestructures d'evacuació, per ocupació o per servitud de pas, entre altres, cal esmentar diversos barrancs, camins rurals, carreteres CV-820, CV-825, rambla de Derramador, diverses línies aèries telefòniques, diverses línies aèries de mitjana i baixa tensió, camp de maniobres i tir del Ministeri de Defensa situat al terme municipal d'Agost, així com les vies pecuàries següents: assagador de Ciril i Canyada Petrer, carrerada del Barranc de les Salinetes, vereda de Castella, vereda del Cid i vereda dels Frares, carrerada de la carretera de Novelda a Agost.  
La via pecuària Vereda dels Frares va per les llindes oest de les parcel·les 5 i 6, per la llinda est de la parcel·la 176, així com pel centre de la parcel·la 186 dividint-la en dues. S'han dividit les instal·lacions de la PSF en diversos recintes, deixant la via pecuària lliure i sense limitar el seu accés, respectant unes reculades de 15 m respecte a l'eix de la via pecuària per a instal·lacions (estructura solar) i de 5 m de la vora de la via pecuària.  
El tancat de la planta solar va per la sendera homologada Monforte del Cid-Orito-Serra del Cid (PR-CV-342), d'igual manera la línia d'evacuació travessa diverses senderes regulades pel Decret 179/2004, de 24 de setembre, del Consell de la Generalitat, de regulació del senderisme i esports de muntanya de manera compatible amb la conservació del medi natural.  
Quant a l'afecció sobre la seguretat o el funcionament del camp de maniobres i tir ubicat al terme municipal d'Agost, el Ministeri de Defensa, amb data 13.01.2022, emet informe favorable del projecte.  
  
La PSF no té associat un consum rellevant d'aigua durant la seua execució i funcionament. Durant les obres, s'adoptarien mesures preventives per a evitar abocaments accidentals, i també s'habilitarien zones per al manteniment i apilament de maquinària, equips i residus generats. La neteja de les plaques solars es realitzaria sense cap tipus de sabó, dissolvent o substància perillosa, i això no comportaria abocaments associats. La generació de residus és major en la fase de construcció. La totalitat d'estos serien entregats a un gestor autoritzat.  
Pel fet que la PSF es troba pròxima a altres centrals fotovoltaiques en projecte i/o autoritzades (entre altres: PSF La Cerámica, PSF El Lobato, PSF Monforte II, PSF Monforte I, PFV Mediterráneo I), l'existència d'estes implicarà efectes acumulatius i podria comportar repercussions i efectes negatius sobre el territori.  
Pel que fa a la cartografia del PATRICOVA, les parcel·les destinades a la PSF estan afectades per perillositat d'inundació de nivell 6 i de caràcter geomorfològic.  
L'estudi d'inundabilitat presentat pel promotor, segons informa l'SGT, considera que es produirà afecció al flux de l'aigua. Els projectes d'este tipus hauran d'ordenar totes instal·lacions dins dels recintes d'ocupació de la millor forma possible, amb la finalitat de mantindre les condicions d'escorrentia de la superfície afectada i no incrementar els danys d'inundació en les parcel·les adjacents. Per a això, el promotor haurà de presentar un projecte modificat que justifique el compliment de les consideracions finals de l'informe desfavorable de l'SGT.  
Conclusió  
Per tant, tenint en compte la informació facilitada pel promotor, així com el resultat de les consultes realitzades, este òrgan ambiental conclou que no és possible dictar una resolució fonamentada sobre els possibles efectes adversos del projecte sobre el medi ambient, en no disposar d'elements de judici suficients (no és possible descartar riscos induïts derivats de catàstrofes que afecten tercers o la mateixa instal·lació).  
Consideracions jurídiques  
El Projecte de central solar fotovoltaica El Lobo constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, en concordança amb el grup 4.i del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot l'anterior, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Declarar que no és possible dictar una resolució fonamentada sobre els possibles efectes adversos del projecte sobre el medi ambient, en no disposar d'elements de judici suficients, i procedir a l'acabament del procediment amb l'arxivament d'actuacions, sense perjudici de la possibilitat d'instar novament el procediment d'avaluació ambiental, en els termes previstos en la Llei 21/2013, de 9 de desembre.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental no serà objecte de cap recurs, sense perjudici dels que, si és el cas, siguen procedents en la via administrativa o judicial contra l'acte, si escau, d'autorització del projecte.  
B. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
  
València, 1 de desembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa».